text: Jacob Bjerregaard dropper ordførerskaber - vil være borgmester
  13 august 2013 kl. 05.02
  MF'eren Jacob Bjerregaard (S) er i dag en del af sit partis interne rokade.
  Det har længe været kendt, at Jacob Bjerregaard vil gå efter borgmesterkæden i Fredericia ved efterårets kommunalvalg. I dag tager han endnu et skridt i denne retning, når han afgiver sine poster som integration- og udlændingeordfører, for at gå fuldt ud efter borgmesterposten.
  
  S vil tilbage
  Socialdemokraterne tabte ved sidste valg borgmesterkontoret til Venstre for første gang i 90 år.
  Det har dog ikke været udelukkende positivt for Venstre, der med Thomas Banke i spidsen for byen, var indblandet i farcen omkring morfinforbrug og rod i bilagene, der satte en stopper for Thomas Bankes politiske karriere.
  Siden januar har Kenny Bruun Olsen (V) været byens borgmester.
  
  Stopper på Christiansborg
  Jacob Bjerregaard har tidligere udtalt, at han, i fald han bliver borgmester i Fredericia, vil stoppe som medlem på Christiansborg.
  